ΓΡΑΠΤΗ ΕΡΩΤΗΣΗ E-2604/97 υποβολή: Carles-Alfred Gasςliba i Bφhm (ELDR) προς την Επιτροπή (1 Σεπτεμβρίου 1997)

Θέμα: Παράνομες εισαγωγές βοείου κρέατος

Αναφορικά με τις ανακριβείς, ελλιπείς και μεροληπτικές πληροφορίες που ανακοίνωσε τη Επιτροπή στις αρχές Ιουλίου 1997, σε σχέση με μία παράνομη εισαγωγή βρετανικού βοείου κρέατος που είχε διοχετευθεί στην ισπανική αγορά, πράγμα που αργότερα διαψεύσθηκε αλλά είχε πολύ αρνητικές επιπτώσεις στην παραγωγή και κατανάλωση βοείου κρέατος στην Ισπανία,

1. Πώς σκέπτεται η Επιτροπή να αποζημιώσει τους ισπανούς κτηνοτρόφους και εμπόρους, που ζημιώθηκαν σοβαρά από την εν λόγω ανακοίνωση;

2. Ποιά συγκεκριμένα μέτρα σκέφτεται να θέσει σε εφαρμογή η Επιτροπή για να αποκατασταθεί η εμπιστοσύνη των καταναλωτών έναντι των αγορών κρέατος που επλήγησαν από τις δηλώσεις της Επιτροπής;

3. Ελαβε υπόψη της η Επιτροπή όλες τις συνέπειες που θα είχε η ανακριβής, ελλιπής και μεροληπτική αυτή πληροφόρηση; Θεωρεί η Επιτροπή ότι στο εξής θα πρέπει να ενεργεί με μεγαλύτερη περίσκεψη οσάκις πρόκειται για τη μετάδοση πληροφοριών που δεν έχουν επιβεβαιωθεί και που μπορεί να βλάψουν σοβαρά ζωτικούς οικονομικούς τομείς της Ευρωπαϊκής Ενωσης;

Κοινή απάντηση της κας Bonino εξ ονόματος της Επιτροπής στις γραπτές ερωτήσεις E-2576/97, E-2577/97, E-2578/97, E-2603/97, E-2604/97 και E-2605/97 (14 Οκτωβρίου 1997)

Στις 2 Ιουλίου 1997 η Ευρωπαϊκή Επιτροπή αποκάλυψε απάτη σχετικά με την παράνομη εξαγωγή βρετανικού κρέατος στα άλλα κράτη μέλη και σε τρίτες χώρες.

Πιστή στο καθήκον της για την τήρηση της διαφάνειας και σύμφωνα με τις υποχρεώσεις της απέναντι στο Ευρωπαϊκό Κοινοβούλιο, η Ευρωπαϊκή Επιτροπή ενημέρωσε το Κοινοβούλιο και τα κράτη μέλη σχετικά με όλες τις λεπτομέρειες εξέλιξης αυτής της υπόθεσης.

Έτσι στην αρχή κατηγορήθηκε άδικα μία ισπανική εταιρεία, ομώνυμη μιας εταιρείας με έδρα τη Γουϊνέα Μπισάου.

Στο μεταξύ εξακριβώθηκε στη συνέχεια η ταυτότητα μίας άλλης ισπανικής εταιρείας, η οποία είχε λάβει 200 τόνους κρέατος από μία από τις βελγικές εταιρείες που κατηγορούνται για την ίδια απάτη. Οι ισπανικές αρχές ενημερώθηκαν από την Ευρωπαϊκή Επιτροπή και άρχισαν ήδη τις έρευνες σχετικά με την υπόθεση αυτή.

Η Ευρωπαϊκή Επιτροπή έχει επίγνωση του γεγονότος ότι ορισμένες πληροφορίες θα μπορούσαν να έχουν τυχόν επιπτώσεις στην αγορά κρέατος αλλά προτίμησε να εκπληρώσει το καθήκον της ενημερώνοντας τους καταναλωτές σύμφωνα με την αρχή της διαφάνειας.

Πάντως το περιστατικό που αναφέρουν τα αξιότιμα μέλη του Κοινοβουλίου δεν επηρέασε την αγορά, σημειωτέον ότι, σύμφωνα με τις πληροφορίες που παρέχουν στην Ευρωπαϊκή Επιτροπή τα κράτη μέλη (σε εβδομαδιαία βάση), η χονδρική τιμή του κρέατος δεν έχει επηρεαστεί από τις αποκαλύψεις σχετικά με την αθέμιτη εξαγωγή κρέατος του Ηνωμένου Βασιλείου κατά τη διάρκεια του μηνός Ιουλίου.

Η Ευρωπαϊκή Επιτροπή εξακολουθεί να θεωρεί ως καθήκον της την ενημέρωση του Κοινοβουλίου και των κρατών μελών και σε περίπτωση ανάγκης και των καταναλωτών σχετικά με αυτού του είδους υποθέσεις ανάλογα με την εξέλιξή τους. Αυτός ο τρόπος δράσης επικροτήθηκε επίσης ευρέως και από την προσωρινή επιτροπή στην οποία έχει ανατεθεί η παρακολούθηση της εφαρμογής των συστάσεων σχετικά με τη σπογγοειδή εγκεφαλοπάθεια των βοοειδών.